Finlandia-palkittu kirjailija Pentti Holappa menehtyi kotonaan Helsingissä 90-vuotiaana.

Suru-uutisesta kertoo Holapan pitkäaikainen ystävä Samuli Vierikko STT:lle.

Vuonna 1927 syntynyt Holappa kuoli Vierikon mukaan tiistaina kotonaan Helsingissä. Holappa oli kuollessaan 90-vuotias.

Urallaan useasti palkittu Holappa sai vuonna 1998 ilmestyneestä Ystävän muotokuva -romaanistaan Finlandia-palkinnon. Homoseksuaalisuutta käsittelevä romaani oli myös teos ystävyydestä ja taiteentekemisestä.

– Sehän oli aika rohkea kirja. Minä olen elänyt aina aika avoimesti, kirja ei siis ollut mikään kaapista ulostulo. Mutta varmaan monia se järkytti, muttei minua, Holappa sanoi STT:n haastattelussa vuonna 2007.

Teoksia käännetty useille kielille

Holapalta ilmestyi useita teoksia, muun muassa runokokoelmia, romaaneja, novelleja, näytelmiä ja kuunnelmia. Holapan esikoisteos Narri peilisalissa ilmestyi vuonna 1950. Vielä vuonna 2012 Holapalta ilmestyi muun muassa muistelmateos Miehen suudelma.

Holapan teoksia on käännetty useille eri kielille, kuten ranskaksi, englanniksi ja saksaksi.

Elämänsä aikana Holappa toimi myös muun muassa Helsingin Sanomien kolumnistina 60–70-luvuilla ja kulttuurikirjeenvaihtajana 60-luvun alussa. Holappa oli myös 60-luvulla hetken Ajankohta-lehden päätoimittajana. Lisäksi hän toimi muun muassa Suomen kirjaliiton sihteerinä ja oli esimerkiksi Euroopan runousakatemian jäsen, puheenjohtaja ja kunniapuheenjohtaja.

Holappa tunnettiin myös aktiivisena sosiaalidemokraattina. Hän toimi toisena opetusministerinä vuonna 1972 Rafael Paasion sosiaalidemokraattisessa vähemmistöhallituksessa.